Oscar Pistorius: Kenner getuig oor selfoonboodskappePistorius huil in die hof terwyl daar getuig word oor boodskappe wat tussen hom en Steenkamp gestuur is. Foto: Chris Collingridge/TheStar/Pool/SAPA Kapt. Francois Möller, ‘n selfoon-kommunikasiedeskundige van die polisie, het Maandag in die verhoor getuig dat hy 1 709 boodskappe van die paartjie se fone afgetrek het. Möller het ŉ boodskap wat Steenkamp op 27 Januarie 2013 op WhatsApp aan Pistorius gestuur het, aan die hof voorgelees. In die boodskap sê Steenkamp dat sy somtyds bang is vir Oscar en hoe hy teenoor haar gaan reageer. Sy sê Pistorius maak haar 90% van die tyd gelukkig en dat hulle wonderlik saam is. Pistorius het begin huil toe die boodskap aan die hof voorgelees is. Steenkamp het verder gesê dat sy met niemand flankeer het nie en dat Pistorius “tantrums” gooi. Steenkamp het ook gesê dat Pistorius oor sy voormalige vriendinne mag praat maar dat sy nie oor haar voormalige kêrels mag praat nie. Pistorius het kort hierna ŉ boodskap aan Steenkamp gestuur waarin hy vra hulle moet “dinge uitsorteer.” Pistorius vra om verskoning vir sy gedrag in die boodskap. Die saak duur Dinsdag voort. Annette Stipp, een van Pistorius se bure, het vroeër Maandag getuig dat sy ongetwyfeld ŉ man en ŉ vrou die aand van Steenkamp se dood hoor skree het. Stipp, ŉ arbeidsterapeut, het getuig sy het omstreeks 03:00 op 14 Februarie 2013 wakker geword tydens ŉ hoesbui. Sy het drie skote gehoor gevolg deur gille wat “duidelik vroulik” was. “Oomblikke ná die skote het ek ŉ vrou hoor gil; vreesbevange gille,” het Stipp gesê. Pistorius word aangekla van moord met voorbedagte rade nadat hy Steenkamp op 14 Februarie 2013 doodgeskiet het. Pistorius voer aan dat dit ŉ ongeluk was en dat hy Steenkamp vir ŉ inbreker aangesien het.